উপমহাদেশীয় রাগ-সঙ্গীত শাস্ত্র অনুযায়ী রাগ-পরিবেশনায় দিনের বিভিন্ন সময় এবং ঋতু বৈচিত্র্যের প্রভাব আছে। ভারতীয় সঙ্গীত ঋষিরা দিবারাত্রির বিভাজিত অংশ হিসেবে প্রহর বা যাম নামক এককটিকে বিশেষ সময়-একক হিসেবে গুরুত্ব দিয়েছিলেন। প্রাচীন ভারতের রাজদরবারে ধাতব ঘন্টা বা ঢাকে প্রহার করে আধুনিক তিন ঘন্টার সমান সময়ে যাম ঘোষণা করা হতো। ধারণা করা হয়, প্রহার থেকে প্রহর শব্দটি সংস্কৃত ভাষায় প্রবেশ করেছিল সে সময়ে। অনেকের মতে, রাজবাড়িতে তিন ঘন্টা পর পর ঢাক বাজিয়ে সময় ঘোষণা করা হতো, এই সময় প্রহরীরও পরিবর্তন ঘটতো। সেই কারণে যাম ঘোষণার সময় প্রহর নামে প্রচলিত হয়। উপমহাদেশের সঙ্গীতঋষিরা প্রহরে প্রহরে পরিবেশগত পরিবর্তন অনুভব করতেন। বিশ্বাস করতেন প্রহর পরিবর্তনের সাথে সাথে মানুষের মনোগত অবস্থারও পরিবর্তন হয়। সেভাবেই প্রকৃতি ও সঙ্গীতের সমন্বয়ে ভারতীয় রাগ-সঙ্গীত হয়ে ওঠে আরো নান্দনিক। প্রহরভিত্তিক রাগগুলোর একপ্রান্তে থাকে প্রহর সূচনার রাগ, অন্যপ্রান্তে প্রহর শেষের রাগ। থাকে দুই প্রহরের সন্ধি-প্রকাশক সুরবিন্যাস। প্রহরভিত্তিক রাগগুলোর প্রকৃতি পর্যবেক্ষণ করে, নজরুল উপলব্ধি করেছেন, সন্ধি-প্রকাশক সুরবিন্যাসে কড়ি মাধ্যমের একটি বিশেষ ভূমিকা আছে। এই সূত্রে তিনি ৮টি রাগকে বিশেষভাবে শনাক্ত করেন এবং সেগুলো দিয়ে এই গীতি-আলেখ্যটি তৈরি করেন।